Oι φλογεροί μοναχοί Νεκτάριος Τέρπος και Κοσμάς ο Αιτωλός έκαναν τον 18ο αιώνα τεράστιο έργο για να αναχαιτίσουν τους εξισλαμισμούς στην Ήπειρο και, σίγουρα, απέτρεψαν πολλούς από την άρνηση της Χριστιανικής τους πίστης. Πολλοί εξισλαμισμένοι ζούσαν και εδώ ως κρυπτοχριστιανοί. Την πιο χαρακτηριστική περίπτωση τη συνιστούμε σε μία ομάδα χωριών της Σπαθίας (στη σημερινή νότια Αλβανία). Όταν το 1856 οι κάτοικοί τους άκουσαν με χαρά ότι με το Χάτι Χουμαγιούμ παραχωρείται θρησκευτική ελευθερία, πολλοί έσπευσαν να φανερώσουν τη Χριστιανική τους πίστη, με συνέπεια η Τουρκική διοίκηση να τους τιμωρήσει με εξορία στη Μικρά Aσία.